Alhamdulillah Allah tapuji
Nyang Maha suci Maha Kuasa
Nyoe katrôh masa ka buleuen haji
Umat Islami haté gembira,
Nyang na kuasa hareuta geubi
Tunaikan haji rukôn kelima,
Cit ka trôh bak jan panggilan haji
Utanöh suci nyang that mulia,
Peue lom nyang ladôm kawôm Islami
Cit katrép antri sabé lam saba
Trép that geutrôh pèng bak bank ka antri,
Malam dan hari sabé meudô’a
Kalheuh manasik meurunoe dumkri,
Dum rukôn haji kalheuh belaja
jinoe katrôh hat meuhat ka resmi
Katrôh ban janji tercapai cita,
Kloter pertama ka trôh hai akhi
Utanöh suci Mekkah mulia,
Kloter yang laén mungkén singöh hi,
Utanöh suci beurangkat sigra
Tanyoe meudô’a sigra bak Rabbi
Nyang jak uhaji sihat anggota
Beusihat tubôh beutrôh buet haji
Tawaf ngon Sa’i, beuék keurija,
Beutrôh keuh geujak bak kubu Nabi,
Bak teumpat suci beutrôh geuteuka
Sunat ngon rukôn mandum jalani
Di tanöh suci bèk sapeue mara,
Beuék samporna dum rukôn Haji
Bèk keuh na seu i jama’ah dumna
Neuqabul dô’a malam dan hari
Seuleusoe haji mandum mabbrura,
Kamoe yang tingai akai bèk seu i,
Beutrôh uhaji e Ya Rabbana
Cita kamoe Jak utanöh suci
Beumudah razki neubi keu hamba,
Meunan cit rakan yang mantong antri
Beusihat neubi eya Rabbana
Beumeuteumèe Jak utanöh suci
Kakbah nyang suci beuteumèe lingka,
Nyoe keuh bak kamoe di Nanggroe serambi,
Keujama’ah haji meumohon dô’a,
Beutrôh keuh neujak hai pak ngon umi,
Beutrôh kembali bak keluarga,
Kepada jama’ah teubuka hati
Oh trôh uhaji geutém meudô’a
Keunanggroe Acèh beusahèh neubi
Islam suci semoga jaya,
Nanggroe beuaman peukan ngon pasi
Umat Islami hudép sijahtra
Ureung nyang brôk brôk peutunyok neubi,
Bak buet nyang suci beuta’at dumna,
Cek Medya Hus
Lambarô Kafé 21- 7 – 2019
zsm_Latn ace_Latn ace_Latn sun_Latn ace_Latn zsm_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn zsm_Latn ace_Latn ace_Latn swh_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn zsm_Latn ace_Latn min_Latn ace_Latn ace_Latn nob_Latn sun_Latn